text: Snerydder i store problemer
  28 februar 2018 kl. 20.00
  En snerydder endte onsdag eftermiddag i grøften i Kolding. En anden snerydder kom til undsætning. Dog uden held. 
  Man skulle tro, at en snerydder, der er beregnet til at køre i sne, ville kunne klare dagens vejr med sne og glatte veje. Men man kan komme i tvivl. 
  En snerydder var her til eftermiddag ude med saltvogn på Svanemosevej i Kolding. Men det gik galt. For den endte i grøften.
  Først forsøgte chaufføren selv at komme fri, men det lykkedes ikke. 
  Betina Schmidt tog et billede af det lille uheld og bagefter gik hun ud og bød den uheldige chauffør på en kop kaffe.
  - Han var godt træt af det,, for han havde meget, han skulle nå endnu, siger Betina Schmidt til TV SYD.
  En anden snerydder kom til undsætning og kollegaen forsøgte at hjælpe den første snerydder med at komme op af grøften, men selv efter en ihærdig kamp kunne snerydderen ikke komme fri. 
  To og en halv time senere fik Falck snerydderen op af grøften.
  